Kansalaisaloitetta eläkkeiden parantamiseksi esitetään hylättäväksi.

Eläkeaktiivi Anja Koivistoinen suuttui kansanedustajien päätöksestä. JUHA VELI JOKINEN

Eduskunnan sosiaali- ja terveysvaliokunta päätyi tiistaina esittämään, että eduskunta hylkäisi kansalaisaloitteen työeläkeindeksin palauttamisesta palkkatasoindeksiksi. Näin eduskunta lähes varmasti myös päättää. Työeläkeläiset voivat heittää hyvästit eläkkeidensä tason parannuksille.

Eläkeaktiivi Anja Koivistoinen, 72, suuttui kansanedustajien päätöksestä. Hän kertoo lähettäneensä 200 sähköpostia eduskuntaan. Koiviston mielestä eduskunta ja hallitus ajavat pieneläkeläisten köyhdyttämistä. Ostovoima katoaa, eikä eläkkeillä tule toimeen, kun hintojen nousu jatkuu.

- Olen niin vihainen, että ihan pihisen täällä. Pitää ehdottomasti ottaa käyttöön puoliväli-indeksi eläkkeissä, 50-50, että pysytään hinnannousuissa mukana. Indeksit jäädytetään ja kun kaikki elinkustannukset kasvavat, eläkeläiset eivät tule yksinkertaisesti toimeen, Koivistoinen jyrisee.

Koivistoinen muistuttaa, että työeläkerahastoissa on yli 190 miljardia euroa. Hän sanoo, että suuresta summasta riittäisi kyllä pieneläkeläisille.

- On väärin ja aivan turhaa säästää ja varastoida rahoja vielä syntymättömiä ihmisiä varten johonkin 50 vuoden päähän, jakoon vaan ja työeläkkeet suuremmiksi. Ei minun nuoruudessani palkat olleet tämän päivän tasoa ollenkaan: ei sitä työeläkettä kertynyt, kun eläkevakuutusta maksettiin niin vähän, ei 20 prosenttia kuin nykyään, Koivistoinen sanoo.

Eläkeläiset ruokajonossa

Hän on vihainen Suomelle ja hallitukselle, hänestä on häpeä, että köyhät ja pieneläkeläiset juhlivat 100-vuotiasta maata ruokajonoissa.

- Ikäiseni ja vanhemmat rakensivat tämän hyvinvointivaltion, mikä on suuri ihme, mutta nyt köyhiä vanhuksia ei huomioida, hän sanoo.

Koivistoisella on kaksi pahaa pelkoa.

- Pelkään, että eläkkeensaajan asumistuki pienenee ja pelkään sairautta. Minulla ei ole säästöjä pahan päivän varalle leikkauksiin tai hoitoihin. Nyt olen jonossa senioriasuntoon, kun vuokrataloni sanoi asukkaat irti remontin takia. En paljoa matkustele, haluaisin käydä enemmän teattereissa. Vaatteeni teen kaikki itse entisenä ompelijana. Puhelin, netti, sähkö ja ruoka ovat pääasialliset menoni, Koivistoinen kertoo arjestaan.

Jyväskyläläinen Seppo Alén kaipaa todellisia toimia eläkeläisten toimeentulon parantamiseksi. MIKA RINNE

Järkyttävää seurata

Eläkeläiset haluavat toimentuloa korjaavia toimenpiteitä pelkkien puheiden sijaan

Sateisen harmaa keli kuvaa Jyväskylässä asuvan Seija Kolpon, 73, tunnelmia, kun hän puhuu eduskunnan sosiaali- ja terveysvaliokunnan päätöksestä.

- Ne eivät ota kansalaisten toiveita miksikään. On järkyttävää seurata sekavaa toimintaa, kun ei voi tietää mistä seuraavaksi leikataan, Kolppo paheksuu.

Eläkeläisten toimeentulon parantamiseen tähdänneen kansalaisaloitteen oli allekirjoittanut yli 80 000 suomalaista.

- Olen tehnyt koko ikäni töitä ja elän pienellä eläkkeellä. Jos eläkkeeni nousee euron kuussa, niin vuokrani nousee viisi tai jopa 50 euroa. Ne eivät ole oikeudenmukaisessa suhteessa keskenään.

Kolppo joutuu punnitsemaan mihin pieni eläke riittää.

- Joudun laskemaan koko ajan mihin rahani riittävät. Minun pitäisi ostaa lääkkeitä, mutta en tiedä uskallanko ennen ensi kuun eläkettä, Kolppo kertoo.

Ei Herran huonetta

Jyväskyläläinen Seppo Alén, 74, kaipaa todellisia toimia eläkeläisten toimeentulon parantamiseksi.

- Eläkemaksut minulta on otettu, mutta ne eivät näy eläkepussissa. Jos saan 720 euroa kuussa, niin sillä ei Herran huonetta rakenneta, Alén jyrähtää.

Alénin mielestä eläkkeet pitäisi sitoa puoliväli-indeksiin.

- Se olisi parempi kuin indeksikorotus, joka riittää vain yhden maitopurkin ostamiseen.

Vaatii ohjelman

Myös Jyväskylän Eläkeläiset ry:n puheenjohtaja Jorma Muhonen kannattaa puoliväli-indeksiä. Se olisi hänen mukaansa ollut kansalaisaloitteessakin parempi vaatimus kuin vaade siirtyä palkkaindeksiin.

Sosiaali- ja terveysvaliokunnan mukaan heikoimmassa asemassa olevien eläkeläisten asemaa korjataan parhaiten nostamalla kansaneläkettä tai takuueläkettä.

- Pienten eläkkeiden tasokorotukselle on tarvetta. Jos ne meinataan korjata, niin pelkkä takuueläke ei riitä. Väliin jää joukko ihmisiä, jotka eivät hyödy siitä.

Valiokunnan mietinnössä on lausuma siitä, että hallituksen pitäisi laatia toimenpideohjelma eläkeläisköyhyyden vähentämiseksi.

- Se vaatii ohjelman. Ellei tämä hallitus siihen pysty, niin sitten seuraavan on saatava sellainen käsittelyyn.

- Lainsäätäjien pitäisi olla kiinnostuneita eläkeläisistä, mutta ei siltä näytä. Toivottavasti korjaaminen todella alkaa, eikä jää vain puheen asteelle, Muhonen peräänkuuluttaa.

Muhonen tietää miten tiukkaa on pieneläkeläisten arki.

- Mikäli menee ahtaalle, niin haetaan toimeentulotukea. Heidän joukossa on kuitenkin paljon sitä sukupolvea, joka sinnittelee viimeiseen asti. Jos ei ole rahaa ruokaan tai lääkkeisiin, niin ei sitten syödä tai osteta lääkkeitä, Muhonen kertoo.